Hospitálási/óralátogatási napló

A pedagógus neve: X. Y.

Az óralátogatás helye: Egy négy osztályos fővárosi gimnázium

Műveltségi terület: Ember a természetben

Tantárgy: Biológia

Az óra témája: Növényi szövetek elméletben és gyakorlatban

Az osztály: 9. természettudományos csoport /17 tanuló/

Az óralátogató neve: dr. Müllner Erzsébet

Dátum: 2013.október 10. 3. óra

Az órai munkát egy szakmailag és módszertanilag kiemelkedően jól összeállított feladatlap segíti. Mellékletben csatolva.

|  |  |  |
| --- | --- | --- |
| **Idő** | **Az óra menete** | **Megjegyzések** |
| 8 perc | Többsejtűek testszerveződési formáiNövényi szövetek csoportosítása:osztódó és állandósult szövetek | Frontális kérdésekA diákok nehezen válaszolnakTáblai vázlat, a feladatlap halmazábrája segíti a csoportosítástA tanulók aktivitása átlagos, a tanár óravezetése dinamikus. |
| 5 perc | Osztódó szövet felépítése és elhelyezkedése a növényi testben | A szemléltetés nagyon jó. Projektorral kivetített ábrák, de angol felirat helyett magyar kellene |
| 12 perc | Az osztódó szövet vizsgálataA feladatlap kérdéseire is választ kell adni  | Előkészített nyúzat, a vizsgálathoz csak rá kell tenni a tárgylemezre.A mikroszkóp használata még helyenként problémát okoz, ezt segíti a páros munka. |
| 10 perc | A bőrszövet feladatai és vizsgálataPáfrány vagy pázsitfű levelének vizsgálataszín-és fonák összehasonlítása, rajz készítése | Nehezen megy az önálló észlelés, de a táblai vázlat nagy segítséget nyújt. A tanulók nagy érdeklődéssel, fegyelmezetten végzik a vizsgálatokat. |
| 8 perc | Muskátli vagy pletyka nyúzat készítésea látottak lerajzolása | Projektorral kivetített ábra segíti a gyakorlati munkát, a helyes észlelést, a rajzok készítését. A tanár egyéni segítséget is ad, ha szükséges. Az óra vezetése nyugodt, de határozott. |
| 5 perc | Növényi szőrök vizsgálata, kaparékkészítés | Érződik, hogy kicsúszunk az időből, a munka utáni elpakolás elmarad. A feladat érdekes, a tanulók még maradnának, ha lenne erre lehetőség. |
| 1 perc  | Házi feladat: táblázat kitöltése | A tanár kolléga jól alkalmazkodva a lejárt időhöz a feladatlap összefoglaló táblázatát házi feladatnak adja fel.Tartalmas, szakmailag magas színvonalú a gyerekek érdeklődését és aktivitását folyamatosan fenntartó órát láttam. |



**Reflexió** **a hospitáláshoz**

**Előzmények**:

Munkaközösség vezetőként az órát szakmai –módszertani szempontból figyeltem meg.

 Az óralátogatásra az iskolai nyílt napon került sor, ezt szánjuk iskola kóstolgatónak nyolcadik osztályba járó diákoknak, szüleiknek és tanár kollégáknak. Sajnos szervezési hiányosságok miatt csak hárman vettünk részt az órán Kollégám tapasztalt, eredményes biológia tanár, osztályfőnöke is a tagozatos csoportnak. Az osztály a természettudományokat emelt szinten, a biológiát kilencedik évfolyamon heti két órában, csoportbontásban, a tagozatos kerettanterv szerint tanulja.

**Megfigyelési szempontok:**

*Az óra célja és tartalma:*

A növényi szövetek a hajtásos növények testfelépítésének egyik a mikroszkópos vizsgálatokkal összekapcsolható témája. Az óra illeszkedik a tagozatos kerettantervi elvárások szerint a megelőző és következő anyagrészekhez. Az órai tananyag mennyiségi és minőségi szempontból jól megfelelt a kerettantervi elvárásoknak. Ismeretanyaga alkalmazkodott a tanulók érdeklődéséhez, életkori sajátosságaihoz.

*Az óra felépítése és szervezése:*

Az óra előkészítése sok munkát igényelt. Az eszközök /mikroszkóp, tárgylemezek, fedőlemezek, óraüveg, csipesz, szike, cseppentő/ a munka megkezdése előtt, a szünetben a labor asztalokra kerültek, előre el kellett készíteni a preparátumokat és beszerezni a vizsgálandó anyagokat. Az előkészítésben az iskola laboránsa és a tanulók is segítették. A tanulók munkáját egy jól szerkesztett feladatlap és projektorral kivetített szép szövettani ábrák segítették.

Az óra gyakorlati feladatokkal kapcsolta össze az új ismeret tanítását, ez a leghatékonyabb módja a tanításnak. Változatosan követték egymást a didaktikai mozzanatok, ez jól szolgálta a tanulók figyelmének felkeltését és aktivitásuk fenntartását. A kolléga rendszerese javította a tanulók esetleges hibáit, segítette őket a helyes válaszig való eljutásban. Személyre szabottan is foglalkozott diákjaival. Az órán fejlesztette a mikroszkóp és eszközhasználatot, gyakoroltatta az alapvető mikrotechnikai eljárásokat, a lényeg kiemelésre törekvő rajzok készítését. Sajnos az időbeosztásával adódott probléma, az utolsó feladatra már kevesebb idő jutott és még így is a házi feladat feladására és az eszközök elpakolására már a szünetben került csak sor.

*Az órán alkalmazott módszerek és eszközök:*

Az órán alkalmazott módszerek és a választott eszközök teljes mértékben megfeleltek a kitűzött célnak, a tanulócsoport életkori és értelmi fejlettségének. Az óra tartalma mindvégig lekötötte a tanulók figyelmét, fejlesztette érdeklődésüket. A páros gyakorlati munka fenntartotta aktivitásukat.

*A nevelési feladatok megvalósulása:*

A tanórán megvalósult a természettudományos gondolkodásra nevelés: az elméletet az észlelt jelenség támasztja alá. A tanulók viselkedésében bár még kevés ideje járnak ebbe az iskolába jól megfigyelhető volt egy tanórai szokásrend. Kifogástalan magatartásuk, önálló munkavégzésük nagymértékben hozzájárult az új ismeretek megfelelő szintű elsajátításához.

A kolléga igazi tanár egyéniség: szakmai tudása, határozott fellépése, magabiztos eszköz használata, nyugodt megfelelő tempójú óravezetése a látott biológia órán is megmutatkozott.

**Az óra tanulságai:**

Tartalmas a gyerekek érdeklődését és aktivitását folyamatosan fenntartó órát láttam. Megerősödött bennem, hogy egy téma sokféle megközelítése, más- más módon való bemutatása/ frontális magyarázat, szövettani ábrák, tanulói gyakorlatok, saját készítésű rajzok/ teszik sikeressé az órát. Törekedni fogok, hogy az internetről gyűjtött ábrákat magyar felirattal lássam el, ez sajnos idő hiányában sokszor nálam is elmarad. Kérdéseimet pontosabban kell megfogalmazni, mert ha félreérthetőek tisztázásuk lassítja az óra lendületét. A tervezett időbeosztást, különösen, ha mikroszkópot használunk, gyakran én sem tudom betartani. Ez nem helyes, a szünet a pihenés és a következő órára való előkészülés ideje. Megpróbálom hasonló minőségű feladatlappal segíteni tanítványaim órai munkáját. Megerősítést jelentett nekem, hogy bár a legmunkaigényesebbek a tanulói gyakorlatok, de a legélvezetesebbek is a biológia órán.